Worcester F 80 Distinctiones

34 Congregacio

Congregacio est triplex: infima, media, supprema. Infima est inferno vbi congregantur mali cum malis, sicut palee et ligna ad comburendum, Ezech. 22[:21]: *Congregabo vos, et succendam [vos] in igne furoris mei.* Media est in hoc mundo vbi congregantur mali cum bonis, sicut palee cum granis, zizannia cum tritico ante ventilacionem aree,[[1]](#footnote-1) Psal. [61:9]: *Sperate in eo, omnis congregatio populi.* Supprema est in paradiso vbi congregabuntur boni cum bonis, sicut amici ad conuiuium,[[2]](#footnote-2) Matt. 24[:31]: *Congregabunt electos eius a quatuor ventis.* Matt. 13[:30]: *Triticum autem congregate in horreum meum*. Isto modo *congregati sunt principes populorum cum Deo Abraham*, [Psal. 46:10].

¶ Item nota quod vbi plures congregantur securius incedunt, resistunt forcius, conuiuunt iocundius, Eccle. 4[:9]: *Melius est duos esse simul quam unum.* Vidamus etiam econtra quod auis soliuaga uel est rapax ut aucipiter uel amisit sponsum vel

/fol. 222va/

socium ut turtur. Sic sepe religiosus singularis uel rapax est detrahendo superiori vel fratri uel amisit sponsum, id est, Christum,[[3]](#footnote-3) quia dicitur Eccle. 4[:10]: *Ve soli*. Iccirco in oblivione *Domini*, fuit *par turturum* non sola turtur, Luc. 2[:24].

Item, sola candela facile per ventum extinguitur, set non ita si cum aliis vniatur. Sic plures vinculo caritatis uincti, melius lucent per exemplum, vehemencius ardent per desiderium, Psal. [49:5]: *Congregate illi sanctos eius*. Videmus etiam quod non vnus scolaris set plures faciunt studium, non vnus bos set plures trahunt magnum, non vnum membrum set plura faciunt corpus non vnica apes set plures faciunt fauum. Sic in pluribus religiosis vnitis est maior abundancia meritorum.

¶ In cuius rei figura non vnus solus set plures discipuli receperunt Spiritum Sanctum, Act. 1[:8].

1. aree ] F 128, Lambeth *corr*. aret F 80. [↑](#footnote-ref-1)
2. conuiuium ] F 128 *corr*. finem F 80, Lambeth. [↑](#footnote-ref-2)
3. Christum ] F 128, Lambeth *corr.* sponsum F 80. [↑](#footnote-ref-3)